### NN 72/2019 (31.7.2019.), Odluka Agnecije za elektroničke medije klasa: 612-12/09-02/0061, urbroj: 567-06-19-09 od 24. srpnja 2019.

Agencija za elektroničke medije

1561

Vijeće za elektroničke medije u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Vanja Gavran, Damir Bučević, Anita Malenica, Davor Marić, Katija Kušec kao članovi Vijeća, u postupku nadzora nad radom nakladnika – KULT RADIO d.o.o., na temelju članka 76. stavka 1. točke 4 Zakona o elektroničkim medijima (»Narodne novine« broj 153/09, 84/11, 94/13 i 136/13) na 25-19 sjednici održanoj dana 24. srpnja 2019., donijelo je sljedeću

ODLUKU

I. Trajno se oduzima koncesija za obavljanje djelatnosti pružanja medijske usluge radija na koncesijskom području grada Varaždina (L-ZV), nakladniku radija – trgovačkom društvu KULT RADIO d.o.o., Varaždin, Zagrebačka 30, OIB 36262806242.

II. Ugovor o dodjeli koncesije za obavljanje djelatnosti radija na području grada Varaždina (L-ZV) br. R-018/10 od 18. veljače 2010. i Ugovor o izmjena i dopunama i Ugovor o dodjeli koncesije za obavljanje djelatnosti radija na području grada Varaždina od 23. rujna 2013. prestaju važiti danom konačnosti odluke o trajnom oduzimanju koncesije.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 62. stavaka 6. i 7. Zakona o elektroničkim medijima (»Narodne novine« 122/03, 79/07, 32/08 i 65/09 dalje: ZEM), Vijeće za elektroničke medije (dalje: Vijeće) na 35-09 sjednici održanoj 12. listopada 2009., a temeljem provedenog Javnog natječaja broj 04/09 za davanje koncesija za obavljanje djelatnosti pružanja medijske usluge radija i/ili televizije (»Narodne novine«, broj 124/09 od 16. listopada 2009) i provedenoga postupka utvrđivanja postojanja uvjeta za davanje koncesije donijelo je Odluku o davanju koncesije za obavljanje djelatnosti pružanja medijske usluge radija na koncesijskom području grada Varaždina (L-ZV) ponuditelju Kult radio d.o.o. Koncesija je dana na rok od 10 godina.

Po donošenju odluke nakladnik je obavio tehnički pregled te su sukladno odredbama ZEM-a, Agencija za elektroničke medije (dalje: Agencija), Hrvatska agencija za poštu i elektroničke komunikacije te nakladnik sklopili Ugovor o koncesiji za obavljanje djelatnosti radija na području grada Varaždina (L-ZV) br. R-018/10 od 18. veljače 2010. Isti je ugovor dana 23. rujna 2013. izmijenjen i dopunjen u pogledu visine koncesijske naknade i sredstava osiguranja.

Agencija je u veljači 2019. godine zaprimila više pritužbi na pravilnost i zakonitost rada nakladnika, između ostalog i pritužbu od 22. veljače koju je podnio g. Robert Veseljak, jedan od članova društva KULT RADIO d.o.o., u kojoj u bitnom navodi kao ključne nepravilnosti u radu nakladnika nepridržavanje zakonskih i koncesijskih obveza u pogledu programske osnove, te je istaknuo da se program radija Laganini FM Varaždin emitira iz Zagreba. Slijedom ovih pritužbi Vijeće je započelo neposredni nadzor nad nakladnikom, te su dana 25. veljače 2019. član Vijeća, gospodin Davor Marić i Stanislav Bender, voditelj odjela Nadzora otišli provesti neposredni nadzor nad radom nakladnika radija KULT RADIO d.o.o

Na dan neposrednog nadzora 25. veljače 2019., na adresi sjedišta nakladnika u Zagrebačkoj ulici 30, Varaždin nije zatečen nitko u poslovnim prostorijama nakladnika – direktor, glavni urednik niti bilo tko od zaposlenika, pa su djelatnici Agencije koji su provodili neposredni nadzor telefonski kontaktirali g. Srđana Hasića Vuđana koji je prema vlastitom iskazu »…zamjenik predsjednika Uprave sustava Laganini« i da su »…troje zaposlenika radija na internoj dvodnevnoj obuci u zagrebačkoj centrali, radi pripreme elaborata za prijavu na Fond za pluralizam medija za 2019. i 2020. godinu«.

G. Hasić Vuđan je tom prilikom rekao kako je sustav organiziran tako da se »bilo koji djelatnik može direktno uključiti i intervenirati u program s područja cijele Hrvatske«, te da je »za vrijeme ove obuke sve pripremljeno i program se emitira iz kompjutora«. Glavni urednik nakladnika, g. Ljubomir Hlobik nije želio razgovarati putem telefona sa djelatnicima Agencije.

Vijeće je na svojoj sjednici 8-19 donijelo odluku da se temeljem izvještaja o neposrednom nadzoru od 25. veljače 2019. od nakladnika zatraži dostava snimki i očevidnika programa, kao i sva dokumentacija koja se trebala uzeti prilikom neposrednog nadzora. Dana 11. ožujka 2019. godine Agencija je takav zahtjev i poslala nakladniku, ali zahtjev nakladniku nije uručen jer ga nitko na adresi nije primio, odnosno dostava nije bila uspješna. Zahtjev je ponovno poslan 21. ožujka 2019., ali je pošta ponovno vraćena kao neuručena. Zahtjev je konačno uspješno uručen putem elektroničke pošte.

Dana 11. travnja 2019. zaprimljene su snimke i očevidnici programa nakladnika za program Laganini FM Varaždin, zajedno s popratnom dokumentacijom, te ih je Odjel za nadzor analizirao.

Prema provedenoj analizi odjela Nadzora, utvrđeno je da nakladnik Kult radio d.o.o. odstupa ukupno 3.314 minute na tjednoj razini ili 32,87% od programske osnove, a da odstupanje bez uključenog komercijalnog sadržaja iznosi 3.004 minute ili 29,80% na tjednoj razini. Dopušteno odstupanje od programske osnove za koje nakladniku nije potrebna prethodna suglasnost Vijeća iznosi 10%.

Nakladnik također nije ostvario minimalni zakonski udio od 30% vlastite proizvodnje ni za bilo koji dan u analiziranom tjednu.

Što se tiče priopćavanju informacija i obavijesti s područja koncesije nakladnik nije posvetio niti jednu minutu programa priopćavanju informacija i obavijesti s područja koncesije. Prema čl. 36. st. 6. ZEM-a, nakladnik radija na lokalnoj razini mora najmanje 10% ukupnoga tjednog audiovizualnog i/ili radijskog programa posvetiti priopćavanju lokalnih vijesti i obavijesti na području koncesije.

U analiziranom tjednu zamijećena su odstupanja u emitiranom programu kod snimki koje je poslao nakladnik i snimki koje su snimljene od strane Odjela za nadzor i to u dane 27. i 28. veljače 2019. te 1. ožujka 2019. u jutarnjem terminu od 6.30 do 10.00 sati.

Snimke su identične u emitiranoj glazbi, oglasima i emisijama vijesti, a razlika je u javljanju voditeljice u eter, koje postoji kod snimki poslanih od strane nakladnika, ali ne i na snimkama nadzora. Stručne službe Agencije upozorile su Vijeće da ovo može upućivati na naknadnu montažu snimki od strane nakladnika.

Prema ovoj analizi programa za razdoblje od 25. veljače do 3. ožujka 2019., proizlazi da je nakladnik KULT RADIO d.o.o prekršio odredbe članka 23. stavak 5, članka 38. stavak 2 i članka 36. stavak 6 Zakona o elektroničkim medijima, pa je, Vijeće na svojoj sjednici 14-19 donijelo odluku da se nakladniku uputi zahtjev za očitovanjem. Zahtjev za očitovanjem upućen je 30. travnja 2019. na adresu sjedišta nakladnika, a vratio se dana 6. svibnja 2019. s naznakom »odselio«. Dostava je ponovno pokušana dana 13. svibnja 2019., a dana 15. svibnja 2019. je pošta uručena. U zahtjevu za očitovanjem nakladniku je upućen da se očituje na ukupne okolnosti provedene analize nadzora, kao i na uočene moguće manipulacije snimkama i razlike u snimkama nakladnika i snimkama nadzora na dane 27. i 28. veljače 2019. te 1. ožujka 2019.

U svom očitovanju od 20. svibnja 2019., glavni urednik nakladnika se neke dijelove analize Vijeća ne očituje, a neke izrijekom priznaje. U odnosu na navode analize o mogućoj analizi dijelovima programa za dane 27. i 28. veljače 2019. te 1. ožujka 2019. ne navodi ništa. U pogledu utvrđenja o nedostatku vlastite proizvodnje i obvezi priopćavanja informacija s područja koncesije, glavni urednik navodi da je to zato jer je dvoje djelatnika otišlo s radija, ali da su taj problem rješavali tako da su raspisali natječaje za ta radna mjesta. O tome da li nakladnik udovoljava kadrovskim uvjetima ne navodi ništa, odnosno ne dostavlja dokaze o tome da ispunjava kadrovske uvjete sukladno Pravilniku o minimalnim uvjetima za obavljanje audio i audiovizualnih medijskih usluga i vođenju očevidnika (NN 83/2014). U očitovanju se navodi da su iznenađeni niskim rezultatima analize u nekim segmentima.

Agencija je 17. srpnja 2019. primila dopis od direktorice programskih sadržaja Laganini grupe u kojem se navodi »da svu poštu sa Kult radija d.o.o. preusmjerite na Laganini FM Zagreb – Slavonska avenija 2a – knjigovodstvo«.

Nakon ovako provedenog postupka, utvrđeno je da je da nakladnik ne ispunjava uvjete propisane koncesijom za obavljanje djelatnosti radija na području grada Varaždina (L-ZV), jer je iz ukupnosti prikupljenih činjenica razvidno da program za koji je nakladnik koncesiju dobio ne proizvodi u Varaždinu. Nakladnik je koncesiju dobio kako bi program realizirao upravo u Varaždinu, na adresi i u studio za koji je ispunio tehničke uvjete koje je verificirala Hrvatska regulatorna agencija za mrežne djelatnosti.

Tome u prilog je i činjenica da na radiju nema djelatnika koji bi mogli primiti u neposredni nadzor regulatora i pojasniti produkciju programa.

Iz provedenih dokaza, kao i samih očitovanja nakladnika, proizlazi da nakladnik nema dovoljne kapacitete u Varaždinu za dostavu pismena i komunikaciju sa nadležnim tijelima regulatora i slušateljima, pa je porukom od 17. srpnja 2019. Agencija za elektroničke medije upućena da svu daljnju poštu dostavlja na novu adresu Kult radio d.o.o. – kod Laganini FM Zagreb (knjigovodstvo) Slavonska avenija 2a, 10 000 Zagreb.

U postupku je nedvojbeno utvrđeno da je u razdoblju od 25. veljače do 3. ožujka 2019. nakladnik prekršio čl. 23. st. 5. ZEM-a kojim je propisano da je za promjenu, odnosno dopunu programske osnove iz stavka 1. i 3. članka 25. Za promjenu od više od 10% programske osnove na temelju kojeg je dana koncesija, nakladnik mora pribaviti prethodnu suglasnost Vijeća.

Nakladnik krši čl. 38. st. 2. ZEM-a kojim je propisano da udio vlastite proizvodnje mora iznositi najmanje 30% dnevnog vremena objavljivanja svakoga radijskog programa nakladnika radija.

Također, nakladnik krši čl. 36. st. 6. ZEM-a kojim je propisano da nakladnik na lokalnoj razini mora najmanje 10% ukupnoga tjednog audiovizualnog i/ili radijskog programa posvetiti priopćavanju lokalnih vijesti i obavijesti na području koncesije, osim ako ugovorom o koncesiji nije utvrđeno dulje vrijeme posvećeno priopćavanju lokalnih vijesti i obavijesti.

Obzirom na navedeno, pozivom na odredbu čl. 76. stavka 1. točke 4. Zakona o elektroničkim medijima (»Narodne novine« broj 153/09, 84/11, 94/13 i 136/13), odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred Upravnim sudom u Zagrebu u roku od 30 dana od dana primitka odluke. Tužba se predaje ili šalje neposredno Upravnom sudu u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/09-02/0061

Urbroj: 567-06-19-09

Zagreb, 24. srpnja 2019.

AGENCIJA ZA ELEKTRONIČKE MEDIJE
 VIJEĆE ZA ELEKTRONIČKE MEDIJE

Ravnatelj Agencije
 Predsjednik Vijeća
 Josip Popovac, v. r.